Predkladacia správa

	Výročná správa o činnosti Slovenskej akadémie vied za rok 2004 sa predkladá ako informatívny materiál na rokovanie vlády Slovenskej republiky v zmysle  § 12 ods. 15 zákona č. 133/2002 Z. z. o Slovenskej akadémii vied podľa ktorého predseda SAV predkladá ministrovi školstva SR v ním určenom termíne a rozsahu výročnú správu o činnosti SAV za predchádzajúci kalendárny rok, schválenú Snemom Slovenskej akadémie vied. Minister školstva SR predkladá túto výročnú správu vláde SR v termíne do 31. mája.

	Výročná správa o činnosti SAV za rok 2004 sa predkladá na rokovanie vlády SR v tomto rozsahu vzhľadom na to, že rok 2004 bol významným z hľadiska postupnej integrácie Slovenskej republiky a SAV do Európskeho výskumného priestoru. Slovenská akadémia vied zvýšila v roku 2004 svoje aktivity vo vedeckých programoch Európskej únie a stala sa tak jedným z  dôležitých pilierov účasti SR.  SAV reprezentuje Slovensko v European Science Foundation. 

	Rok 2004 bol 15. rokom transformácie SAV v nových podmienkach po roku 1989. Kreovalo sa ďalších šesť centier excelentnosti a v čase predkladania tejto správy je dovŕšená akreditácia všetkých organizácií SAV v zmysle Zákona o SAV.

	Materiál je spracovaný v dvoch samostatných častiach. Prvá časť Výročnej správy o činnosti SAV za rok 2004 obsahuje kapitoly: I. Úvod, II. Vedecká činnosť; III. Ľudské zdroje, vedecká a pedagogická činnosť; IV. Medzinárodná vedecká spolupráca; V. Akreditácia vedeckých pracovísk; VI. Činnosť Snemu SAV; VII. Činnosť Vedeckej rady SAV; VIII. Činnosť Učenej spoločnosti SAV; IX. Činnosť vedeckých spoločností SAV; X. Špecializované a servisné organizácie; XI. Hospodárska činnosť. V druhej časti sú uvedené prílohy, ktoré sú rozčlenené do dvoch samostatných blokov: prvý blok obsahuje 3 prílohy k časti I. a druhý blok 11 príloh k časti II.

	Predložený materiál nemá finančný, ekonomický, enviromentálny vplyv a ani vplyv na zamestnanosť.